钦定古今图书集成/明伦汇编/官常典/第711卷 > 贾疋
## 钦定古今图书集成/明伦汇编/官常典/第711卷 > 贾疋

按《晋书》本传，“疋字彦度，武威人，魏太尉诩之曾孙也。
少有志略，器望甚伟，见之者莫不悦附，特为武夫之
所瞻仰，愿为致命。初辟公府，遂历显职，迁安定太守。
雍州刺史丁绰贪横，失百姓心，乃谮疋于南阳王模，
模以军司谢班代之。疋奔泸水，与胡彭荡仲及氐、窦
首结为兄弟，聚众攻班。绰奔武都，疋复入安定，杀班。”
愍帝以疋为骠骑将军、雍州刺史，封酒泉公。时诸郡
百姓饥馑，白骨蔽野，百无一存。疋帅戎、晋二万馀人
将伐长安，西平太守竺恢亦固守。刘粲闻之，使刘曜、
刘雅及赵染距疋，先攻恢不克，疋邀击，大败之，曜中
流矢退走。疋追之，至于甘泉，旋自渭桥袭荡仲，杀之，
遂迎秦王，奉为皇太子。后荡仲子夫护帅群胡攻之，
疋败走，夜堕于涧，为夫护所害。疋勇略有志节，以匡
复晋室为己任，不幸颠坠，时人咸痛惜之。